蒙示涉汝詩次韻
作者：陳與義
朝代：宋

paragraphs: 城南天倒影，綠浪摇十里。
使君雲夢胸，猶復錄此水。
舟行及雨霽，秋色在葭葦。
煙涵翠縠潤，月照金波委。
知公已忘機，鷗鷺宛停峙。
向來趨熱士，說似顙應泚。
俗子與清遊，自古劇函矢。
如何有雙脚，受垢不受洗。
異哉公殊嗜，記此兩苦李。
詩成墮衡門，名字污紙尾。
明當躡公迹，佳處不待指。
會逢白沙渚，我舍真可徙。
鳴騶儻重來，傍舫傾我耳。